Document ID: 32014R0374

EUROOPA PARLAMENDI JA NÕUKOGU MÄÄRUS (EL) nr 374/2014
16. aprill 2014,
milles käsitletakse Ukrainast pärit kaupadele kehtestatud tollimaksude vähendamist või kaotamist
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artikli 207 lõiget 2,
võttes arvesse Euroopa Komisjoni ettepanekut,
olles edastanud seadusandliku akti eelnõu liikmesriikide parlamentidele,
toimides seadusandliku tavamenetluse kohaselt
ning arvestades järgmist:
(1)
Ukraina on Euroopa naabruspoliitikas ja idapartnerluses üks esmatähtsaid partnerriike. Liit on püüdnud sõlmida Ukrainaga veelgi tihedamaid sidemeid, mis ulatuksid kaugemale kahepoolsest koostööst ja hõlmaksid järkjärgulist liikumist poliitilise assotsieerumise ja majandusliku integreerumise suunas. Sellega seoses räägiti aastatel 2007-2011 läbi ühelt poolt Euroopa Liidu ja selle liikmesriikide ja teiselt poolt Ukraina vaheline assotsieerimisleping (edaspidi „assotsieerimisleping”), mis hõlmab muu hulgas põhjalikku ja laiaulatuslikku vabakaubanduspiirkonda ja mille mõlemad lepinguosalised parafeerisid 30. märtsil 2012. aastal. Põhjalikku ja laiaulatuslikku vabakaubanduspiirkonda käsitlevate sätete kohaselt ja kooskõlas 1994. aasta üldise tolli- ja kaubanduskokkuleppe artikliga XXIV loovad liit ja Ukraina vabakaubanduspiirkonna maksimaalselt kümne aasta pikkuseks üleminekuperioodiks, mis algab assotsieerimislepingu jõustumisest.
(2)
Arvestades Ukraina ees seisvaid pretsedendituid julgeolekualaseid, poliitilisi ja majanduslikke probleeme ning selleks, et Ukraina majandust toetada, on asjakohane mitte oodata assotsieerimislepingus sisalduvate põhjalikku ja laiaulatuslikku vabakaubanduspiirkonda käsitlevate sätete jõustumist, vaid hakata juba enne lepingu rakendamist kohaldama ühepoolseid kaubandussoodustusi ning alustada ühepoolselt Ukrainast pärit kaupadele kehtestatud tollimaksude vähendamist või kaotamist kooskõlas kontsessioonide ja kohustuste loendiga, mis on sätestatud ELi ja Ukraina vahelise assotsieerimislepingu lisas I-A.
(3)
Selleks et vältida pettuseohtu, peaks Ukraina ühepoolsete kaubandussoodustuste saamise tingimuseks olema toodete päritolu käsitlevate eeskirjade ja nendega seotud menetluste järgminine ning liiduga tõhusa halduskoostöö tegemine. Lisaks sellele peaks Ukraina hoiduma uute tollimaksude või muude samaväärsete maksude ja uute koguseliste piirangute või muude samaväärsete meetmete kehtestamisest liidust pärineva impordi suhtes või olemasolevate tollimaksumäärade või muude maksude suurendamisest või mis tahes muude piirangute kehtestamisest.
(4)
Vaja on ette näha tavapäraste ühise tollitariifistiku maksumäärade taaskehtestamine toodetele, mis komisjoni uuringu kohaselt põhjustavad või ähvardavad põhjustada tõsiseid raskusi samasuguste või otseselt konkureerivate toodete tootjatele liidus.
(5)
Juhul kui käesolevas määruses sätestatud mõnda tingimust ei täideta, peaks komisjonile olema antud rakendamisvolitused sooduskord ajutiselt täielikult või osaliselt peatada. Neid volitusi tuleks kasutada kooskõlas Euroopa Parlamendi ja nõukogu määrusega (EL) nr 182/2011 (1).
(6)
Käesolevat määrust kohaldatakse kuni assotsieerimislepingu IV jaotis (kaubandus- ja kaubandusega seotud küsimused) jõustub või kui seda asjakohasel juhul ajutiselt kohaldama hakatakse ja hiljemalt kuni 1. novembrini 2014. aastal.
(7)
Küsimuse kiireloomulisuse tõttu on hädavajalik teha erand kaheksa nädala pikkusest ajavahemikust, millele on viidatud Euroopa Liidu lepingule ja Euroopa Liidu toimimise lepingule lisatud protokolli nr 1 (riikide parlamentide rolli kohta Euroopa Liidus) artiklis 4,
ON VASTU VÕTNUD KÄESOLEVA MÄÄRUSE:
Artikkel 1
Sooduskord
Ukrainast pärit kaupadele kehtestatud tollimakse vähendatakse või need kaotatakse kooskõlas I lisaga.
Artikkel 2
Sooduskorra kohaldamise tingimused
Artiklis 1 nimetatud sooduskorra kohaldamiseks peab Ukraina täitma järgmised tingimused:
a)
järgima komisjoni määruse (EMÜ) nr 2454/93 (2) IV jaotise 2. peatüki 2. jaos sätestatud toodete päritolu käsitlevaid eeskirju ja nendega seotud menetlusi;
b)
järgima määruse (EMÜ) nr 2454/93 artiklites 121 ja 122 sätestatud halduskoostöö meetodeid;
c)
pettuseohu vältimiseks osalema tõhusas halduskoostöös liiduga;
d)
hoiduma uute tollimaksude või muude samaväärsete maksude ja uute koguseliste piirangute või muude samaväärsete meetmete kehtestamisest liidust pärineva impordi suhtes, samuti olemasolevate tollimaksumäärade või muude maksude suurendamisest või mis tahes muude piirangute kehtestamisest alates 23. aprill 2014.
Artikkel 3
Tariifikvootide kasutamise võimalus
1. II ja III lisas loetletud tooteid lubatakse liitu importida nimetatud lisades sätestatud liidu tariifikvootide piires tollimaksuvabalt.
2. Käesoleva artikli lõikes 1 osutatud tariifikvoote haldab komisjon kooskõlas määruse (EMÜ) 2454/93 artiklitega 308a, 308b ja 308c, välja arvatud teatavate käesoleva määruse III lisas osutatud põllumajandustoodete tariifikvoodid.
3. Teatavate käesoleva määruse III lisas osutatud põllumajandustoodete tariifikvoote haldab komisjon vastavalt eekirjadele, mis on sätestatud kooskõlas Euroopa Parlamendi ja nõukogu määruse (EL) nr 1308/2013 (3) artikliga 184.
Artikkel 4
Ajutine peatamine
Kui ta leiab, et on piisavalt tõendeid artiklis 2 sätestatud tingimuste täitmata jätmise kohta, võib komisjon vastu võtta rakendusakte, et käesoleva määrusega ettenähtud sooduskord täielikult või osaliselt peatada. Need rakendusaktid võetakse vastu artikli 6 lõikes 2 osutatud kontrollimenetluse kohaselt.
Artikkel 5
Kaitseklausel
Juhul kui Ukrainast pärit ja käesoleva määruse I lisas nimetatud toote import põhjustab või ähvardab põhjustada tõsiseid raskusi samasuguste või otseselt konkureerivate toodete tootjatele liidus, võib komisjon kõnealuse impordi suhtes taaskehtestada tavapärased ühise tollitariifistiku maksumäärad vastavalt nõukogu määruse (EÜ) nr 55/2008 (4) artiklites 11 ja 11a, mida kohaldatakse mutatis mutandis, sätestatud tingimustele ja ettenähtud korrale.
Artikkel 6
Komiteemenetlus
1. Artikli 3 lõike 2 ja artikli 4 rakendamisel abistab komisjoni nõukogu määruse (EMÜ) nr 2913/92 (5) artikli 248a alusel moodustatud tolliseadustiku komitee. Kõnealune komitee on komitee määruse (EL) nr 182/2011 tähenduses.
2. Käesolevale lõikele viitamisel kohaldatakse määruse (EL) nr 182/2011 artiklit 5.
Artikkel 7
Jõustumine ja kohaldamine
Käesolev määrus jõustub järgmisel päeval pärast selle avaldamist Euroopa Liidu Teatajas.
Seda kohaldatakse kuni assotsieerimislepingu IV jaotis jõustub või kui seda asjakohasel juhul ajutiselt kohaldama hakatakse ja hiljemalt kuni 1. novembrini 2014. aastal.
Juhul kui käesolev määrus kaotab kehtivuse enne seda kuupäeva, avaldab komisjon Euroopa Liidu Teatajas asjakohase teate.
Käesolev määrus on tervikuna siduv ja vahetult kohaldatav kõikides liikmesriikides.
Strasbourg, 16. aprill 2014

Labels: 3
15
18